Entstof: Niemand mag ‘agterweë bly’(Foto: Jean-Christophe Verhaegen/AFP) Pres. Cyril Ramaphosa sê in sy weeklikse nuusbrief hy is bewus van kritiek dat die regering nie deursigtig genoeg is oor sy pogings om ŉ entstof teen Covid-19 te bekom nie. Die regering is egter wel in multilaterale en regstreekse onderhandelings met vervaardigers betrokke om te verseker Suid-Afrika bekom entstof “wanneer dit beskikbaar is”. Ramaphosa sê soos met die aankondiging oor die onderhandelings met die Serum Institute of India (SII), sal die besonderhede oor die ooreenkomste met vervaardigers bekend gemaak word sodra dit afgehandel is en die regering vrygestel word van kontrakte wat hom verbied om inligting daaroor bekend te maak. “Dit is algemeen in hierdie omstandighede en die meeste regerings moes aan soortgelyke beperkings voldoen.” Daar was die afgelope ruk heelwat kritiek op die regering se pogings om entstof te bekom. Dit sluit in kommer omdat die regering glo te lank gewag het om te begin onderhandel om entstof in die hande te kry en meer onlangs kritiek omdat Ramaphosa luidens berigte gesê het die verspreiding van die entstof gaan geleenthede vir swart bemagtiging bied. Die president sê gegewe die ongekende wêreldwye vraag na entstof tesame met die groter koopkrag van ryker lande, moes Suid-Afrika in omvattende en uitgerekte onderhandelings met vervaardigers betrokke raak om genoeg entstof te verseker. Pres. Cyril Ramaphosa. (Foto: Elmond Jiyane/GCIS) Hy sê Suid-Afrika het ook nou saam met die Covax-fasiliteit en die Afrika-unie se entstofaankooptaakspan gewerk as deel van gesamentlike pogings om entstof vir wêreldlande met lae- en middeklasinkomste te verseker. Ramaphosa sê die land sal “binnekort” die eerste besending Covid-19-entstof van die SII, die wêreld se grootste entstofvervaardiger, ontvang. “Dit gaan die begin wees van ŉ massa-inentingsprogram wat die mees ondernemende en omvattendste in ons land se geskiedenis gaan wees. Dit gaan elke deel van die land bereik en geleidelik in werking gestel word om te verseker diegene wat dit die meeste benodig, word geprioritiseer. “In die eerste fase sal gesondheidsorgwerkers die entstof ontvang. Die tweede fase sluit noodsaaklike werkers, onderwysers, bejaardes en diegene met onderliggende siektetoestande in. Die derde fase sluit alle ander volwassenes in.” Ramaphosa sê ŉ behoorlike verspreidingsplan en meegaande logistieke raamwerk sal in samewerking met die private sektor, burgerlike samelewing, tradisionele leiers, geloofsgroepe en ander in werking gestel word. “Dit is belangrik dat die veldtog die hele samelewing bereik en niemand agterweë bly nie.” Maroela Media het Sondag berig dat Solidariteit vandeesweek ŉ dringende skrywe aan onder meer die Wêreldgesondheidsorganisasie (WGO) en die nasionale Covid-19-bevelsraad gaan rig oor die regering se oënskynlike planne om swart bemagtiging deur die verspreiding van entstowwe te bevorder. Dít nadat pres. Ramaphosa tydens ŉ virtuele vergadering tussen die ANC se topses en die Progressive Business Forum gesê het dat die verspreiding van entstowwe geleentheid vir swart bemagtiging gaan bied. Ramaphosa erken dit is belangrik dat mense te alle tye op die hoogte gehou word van vordering met pogings om entstof te bekom. “Die regering moet ook aanspreeklik gehou word vir die besluite wat hy hieroor neem. Vryheid van spraak en openbare debat is die hoekstene van ons demokrasie en só ook die media se reg om alle regeringsbeleid en -besluite deeglik te ondersoek. “Regdeur die pandemie het die regering oop kaarte met Suid-Afrikaners gespeel oor die gesondheidsmaatreëls wat hy tref rakende mense se veiligheid. Ons het al ons besluite verduidelik, na mense se besware geluister en deurlopend terugvoer gegee oor die stand van die siekte. “Wanneer ŉ dodelike pandemie soos hierdie een beveg moet word, is eerlikheid en vertroue net so waardevol as enige entstof.” Ramaphosa sê die regering het ook reeds begin met ŉ deurtastende kommunikasieveldtog om mense oor die Covid-19-entstof in te lig en wanopvattings daaroor uit die weg te ruim. “Almal van ons moet deel wees van hierdie nasionale poging en nie toelaat dat gerugte, vrees en wantroue versprei word nie. Vals inligting en vals nuus stel lewens in gevaar.” Ramaphosa sê almal moet saamwerk om vertroue in die entstof te bou, die doeltreffendheid en veiligheid daarvan te wys en die belang daarvan te benadruk om die dodelike virus te oorkom. “Ons het ŉ enorme taak wat voorlê, waarskynlik veel groter as wat enige van ons nog ooit onderneem het. As ons egter saamwerk en mekaar vertrou en ondersteun, en as ons kommunikasiekanale oophou, sal ons suksesvol wees.”